З самага пачатку ідэя маштабна адзначыць 4 жніўня не спадабалася левай апазіцыі, якая пабачыла тут намер паўтарыць Алімпіяду 2012 года. Справа не толькі ў тым, што на святкаванне юбілею плануюць выдзеліць з бюджэту салідную суму, якую ў часы крызісу можна было б накіраваць у сферы, што неадкладна патрабуюць фінансавай падтрымкі. Крытыкі ўраду звязваюць захапленне гісторыяй з прызначаным на наступны год рэферэндумам наконт незалежнасці Шатландыі. Патрыятычны ўгар, які, безумоўна, ахопіць усю краіну, павінен дапамагчы кансерватарам пераканаць шатландцаў прагаласаваць супраць суверэнітэту.